Gedagte vir die dag: Wie, sê julle, is Ek?Foto: Argief. Hy sê toe vir hulle: “En wat van julle, wie sê julle is Ek?” Simon Petrus het geantwoord: “U is die Messias, die Seun van die lewende God.” (Matteus 16:15, 16) Matteus 16 verteenwoordig ŉ belangrike keerpunt in Jesus se aardse bediening. Dit was die oomblik van waarheid. Dit het gegaan oor Jesus se identiteit. Tot nou toe het die dissipels en die skare mense wat vir Jesus gevolg het Hom leer ken as ŉ leermeester, ŉ wonderwerker en geneser. Maar presies wie was Hy? Net die timmerman van Nasaret? Toe vra Jesus vir sy dissipels wat die mense van Hom sê. En die mense het wel groot waardering en eerbetoon vir Hom gehad. Hulle het selfs gemeen dat Hy ŉ groot profeet, of selfs Elia of Jeremia was wat weer aarde toe gekom het. Die belangrikste vraag: Wie, sê julle, is Ek? Dis toe dat Petrus daardie waterskeidingsantwoord gegee het, die antwoord wat tot vandag toe nog die belydenis van die Christelike kerk is. Hy erken dat Jesus die Seun van God is, die beloofde Messias. Met hierdie antwoord wat God self aan Petrus openbaar het, het hy (sonder dat hy dit besef het) die deur na die kruis oopgesluit. Nou weet ons WIE Jesus is, en nou sal dit aan die lig kom WAT Jesus gaan doen vir ŉ verloregaande wêreld.